CELEX: 52021DP0091
Language: sl
Date: 2021-03-25 00:00:00
Title: Sklep Evropskega parlamenta z dne 25. marca 2021 o zahtevi za odvzem imunitete Lívii Járóka (2020/2198(IMM))

8.12.2021   
            
            
               SL
            
            
               Uradni list Evropske unije
            
            
               C 494/186
            
         
      P9_TA(2021)0091
      Zahteva za odvzem imunitete Lívii Járóka
      Sklep Evropskega parlamenta z dne 25. marca 2021 o zahtevi za odvzem imunitete Lívii Járóka (2020/2198(IMM))
      (2021/C 494/16)
      
         Evropski parlament,
      
                  —
               
               
                  ob upoštevanju zahteve za odvzem imunitete Lívii Járóka, ki jo je 9. julija 2020 podal generalni državni tožilec pri višjem sodišču v Bruslju in je bila razglašena na plenarnem zasedanju 14. septembra 2020,
               
            
                  —
               
               
                  ob upoštevanju tega, da se je Lívia Járóka odrekla pravici do zagovora v skladu s členom 9(6) Poslovnika,
               
            
                  —
               
               
                  ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,
               
            
                  —
               
               
                  ob upoštevanju sodb Sodišča Evropske unije z dne 21. oktobra 2008, 19. marca 2010, 6. septembra 2011, 17. januarja 2013 in 19. decembra 2019 (1),
               
            
                  —
               
               
                  ob upoštevanju člena 5(2), člena 6(1) in člena 9 Poslovnika,
               
            
                  —
               
               
                  ob upoštevanju poročila Odbora za pravne zadeve (A9-0050/2021),
               
            
                  A.
               
               
                  ker je generalni državni tožilec pri višjem sodišču v Bruslju poslal zahtevo za odvzem imunitete Lívii Járóka, poslanki Evropskega parlamenta, izvoljeni kot predstavnici Madžarske, v zvezi s kršitvijo prvega pododstavka prvega odstavka 11. člena belgijskega kraljevega odloka z dne 1. decembra 1975 o splošni ureditvi nadzora cestnega prometa in uporabe javnih cest ter tretjega pododstavka 29. člena zakona z dne 16. marca 1968 o nadzoru cestnega prometa; ker se kršitev nanaša na prekoračitev dovoljene hitrosti;
               
            
                  B.
               
               
                  ker je 17. novembra 2018 ob 10.30 naprava, nameščena v občini Uccle, ki deluje samodejno in brez prisotnosti pooblaščene osebe, zabeležila kršitev prekoračitve najvišje dovoljene hitrosti vozila, registriranega na ime Lívia Járóka; ker je bil sestavljen zapisnik, en izvod pa je bil skupaj z obrazcem za odgovor poslan Lívii Járóka 29. novembra 2018; ker je državno tožilstvo Lívio Járóka večkrat neuspešno povabilo na zaslišanje, da bi ugotovilo, ali je vozilo upravljala ona; ker po podatkih protokolarne službe pri zvezni javni službi za zunanje zadeve Lívia Járóka ni uredila prebivališča v Belgiji; ker je bil ta spis petnajst dni po tem, ko je bil odposlan izvod zapisnika, poslan državnemu tožilstvu v Bruslju;
               
            
                  C.
               
               
                  ker poslanci Evropskega parlamenta v skladu s prvim pododstavkom člena 9 Protokola št. 7 o privilegijih in imunitetah Evropske unije uživajo na ozemlju svoje države imunitete, priznane članom parlamenta te države, na ozemlju vseh drugih držav članic pa imuniteto pred kakršnim koli priporom in sodnim postopkom;
               
            
                  D.
               
               
                  ker po eni strani Parlamenta ni mogoče enačiti s sodiščem, po drugi strani pa poslanec v okviru postopka za odvzem imunitete ne more šteti za „obdolženca“ (2);
               
            
                  E.
               
               
                  ker lahko samo Evropski parlament odloča o tem, ali se bo imuniteta v posameznem primeru odvzela; ker lahko Evropski parlament pri odločanju o odvzemu imunitete razumno upošteva stališče poslanca (3);
               
            
                  F.
               
               
                  ker domnevno kaznivo dejanje ni neposredno ali očitno povezano z opravljanjem dolžnosti Lívie Járóka kot poslanke Evropskega parlamenta niti ne predstavlja mnenja ali glasu, ki bi ga izrekla pri opravljanju svojih dolžnosti kot poslanka Evropskega parlamenta, v smislu člena 8 Protokola št. 7 o privilegijih in imunitetah Evropske unije;
               
            
                  G.
               
               
                  ker tem primeru Parlament ni mogel dokazati, da je podan fumus persecutionis, torej dovolj utemeljen sum, da je bil postopek sprožen z namenom, da bi se škodovalo politični dejavnosti poslanke;
               
            
               
                  1.
               
               
                  sklene, da se Lívii Járóka odvzame imuniteta;
               
            
               
                  2.
               
               
                  naroči svojemu predsedniku, naj ta sklep in poročilo pristojnega odbora nemudoma posreduje pristojnim belgijskim oblastem in Lívii Járóka.
               
            
         (1)  Sodba Sodišča z dne 21. oktobra 2008 v združenih zadevah Marra proti De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011 v zadevi Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013 v zadevi Gollnisch proti Parlamentu, T-346/11 in T-347/11, ECLI:EU:T:2013:23; Sodba Sodišča z dne 19. decembra 2019 v zadevi Junqueras Vies, C-502/19, ECLI:EU:C:2019:1115.
      
         (2)  Sodba Splošnega sodišča z dne 30. aprila 2019 v zadevi Briois proti Parlamentu, T-214/18, ECLI:EU:T:2019:266.
      
         (3)  Sodba Splošnega sodišča z dne 15. oktobra 2008 v zadevi Mote proti Parlamentu, T-345/05, ECLI:EU:T:2008:440, točka 28.